Νοημοσύνη και δημιουργικότητα μαθητών σχολικής ηλικίας
Authors: Χάσκου Σοφία 
Published: January 2014

Σκοπός της παρούσας διατριβής ήταν η διερεύνηση της ύπαρξης σχέσης μεταξύ της νοημοσύνης και της δημιουργικότητας καθώς και η διερεύνηση της ύπαρξης διαφορών φύλου, ηλικίας (τάξης), μορφωτικού επιπέδου μητέρας, μορφωτικού επιπέδου πατέρα, επαγγέλματος μητέρας, επαγγέλματος πατέρα των μαθητών που συμμετείχαν στην έρευνα ως προς τη νοημοσύνη και τη δημιουργικότητα των τελευταίων. Στην παρούσα έρευνα συμμετείχαν αρχικά 1363 μαθητές, που φοιτούσαν στην Ε΄ και Στ΄ Τάξη Δημοτικού. Από τους συμμετέχοντες στην έρευνα 691 ήταν αγόρια και 672 ήταν κορίτσια. Επίσης 743 μαθητές φοιτούσαν στην Ε΄ Τάξη ενώ 660 μαθητές φοιτούσαν στην Στ΄ Δημοτικού. Στους παραπάνω μαθητές χορηγήθηκε η κλίμακα Raven’s Coloured Matrices, όπου με βάση τις επιδόσεις των μαθητών σε αυτή και την ημερομηνία γέννησής τους προέκυψε το νοητικό τους δυναμικό. Στη συνέχεια οι μαθητές χωρίστηκαν σε τρεις ομάδες ανάλογα με το νοητικό τους δυναμικό. Στην πρώτη ομάδα περιλαμβάνονταν μαθητές με υψηλή νοημοσύνη (IQ?115), στη δεύτερη ομάδα περιλαμβάνονταν μαθητές με φυσιολογική νοημοσύνη (85?IQ<115), ενώ στην τρίτη ομάδα περιλαμβάνονταν μαθητές με χαμηλή νοημοσύνη (IQ<85). Στη συνέχεια επιλέχτηκαν οι πενήντα πρώτοι μαθητές από κάθε ομάδα, αλλά στην έρευνα συμμετείχαν μόνο οι 130 από τους 150 μαθητές, καθώς από την πρώτη ομάδα 41 μαθητές είχαν την συγκατάθεση της οικογένειάς τους να συμμετέχουν στην έρευνα, από τη δεύτερη ομάδα 44 και από την τρίτη 45. Από τους 130 μαθητές, που συμμετείχαν στην τελική έρευνα, οι 73 ήταν αγόρια και οι 57 κορίτσια, οι 62 ήταν μαθητές της Πέμπτης τάξης (33 αγόρια και 29 κορίτσια) και οι 68 ήταν μαθητές της Έκτης τάξης δημοτικού (40 αγόρια και 28 κορίτσια). Η ηλικία των συμμετεχόντων κυμάνθηκε από 10,51 έως 12,76 έτη. ?την παρούσα έρευνα χρησιμοποιήθηκαν τα ακόλουθα εργαλεία : α. Raven’s Coloured Progressive Matrices (Raven, 1986), β. Ελληνική Κλίμακα Νοημοσύνης WISC-III, (Γεώργας, Παρασκευόπουλος, Μπεζεβέγκης & Γιαννίτσας, 1997) και γ. Ελληνική Προσαρμογή του Torrance Tests of Creative Thinking (Torrance Tests of 8 Creative Thinking, TTCT, Torrance,2008). Από τα ευρήματα της παρούσας έρευνας βρέθηκε ότι οι υποκλίμακες της λεκτικής νοημοσύνης σχετίζονται με τις υποκλίμακες της πρακτικής νοημοσύνης, τα επιμέρους χαρακτηριστικά της λεκτικής διάστασης της δημιουργικότητας σχετίζονται με τα επιμέρους χαρακτηριστικά της πρακτικής διάστασης της δημιουργικότητας, η λεκτική νοημοσύνη σχετίζεται με τη λεκτική και την πρακτική διάσταση της δημιουργικότητας, η πρακτική νοημοσύνη σχετίζεται με τη λεκτική και πρακτική διάσταση της δημιουργικότητας και ότι το γενικό νοητικό πηλίκο σχετίζεται με τη λεκτική και την πρακτική διάσταση της δημιουργικότητας. Ακολούθως διαπιστώθηκε ότι οι διαφορές φύλου και ηλικίας των μαθητών και οι διαφορές του επαγγέλματος των γονέων τους που μελετήθηκαν, δεν είναι στατιστικά σημαντικές, ενώ οι διαφορές ως το μορφωτικό επίπεδο των γονέων βρέθηκαν ότι είναι στατιστικά σημαντικές. Τέλος βρέθηκαν διαφορές στους συμμετέχοντες στην έρευνα με χαμηλή, μέση και υψηλή νοημοσύνη ως προς τη δημιουργικότητά τους. Βρέθηκε ότι οι μαθητές με υψηλότερο δείκτη νοημοσύνης έχουν καλύτερες επιδόσεις στις δοκιμασίες δημιουργικότητας από τους μαθητές με μέσο ή χαμηλό νοητικό δυναμικό.